Michelle Pfeiffer ba om «Dark Shadows»-rolle
Regissør Tim Burton og skuespiller Michelle Pfeiffer jobbet sammen på «Batman Returns» som kom i 1992. Da gikk hun med sort lakkdrakt og pisk og tolket Batmans tiltrekkende motstander, Catwoman, under Burtons regi. Men siden da har de to hatt lite kontakt. Rolletolkningen hennes har likevel festet seg ved regissøren. - Hennes tolkning av Catwoman er en av de mest påfallende prestasjoner jeg har sett i alle filmene jeg har jobbet med. Hun var virkelig imponerende. Men jeg hadde nesten ikke snakket med henne siden innspillingen, sier Burton i et intervju i det franske filmbladet Studio Ciné Live.Men Pfeiffer selv ba om en rolle i kinoaktuelle «Dark Shadows». - Hun ringte meg for å si «Jeg hører at du jobber med «Dark Shadows». Jeg gjør aldri dette, men om du lager den, tenk på meg. Ok?», sier Burton. Han forteller at Pfeiffer var fan av TV-serien filmen er basert på - en amerikansk gotisk såpeopera som ble sendt fra 1966 til 1971. Det var den første serien i USA til å vise spøkelser på TV på dagtid.- Hun var den ideelle personen til å personifisere matriarken i familien Collins. Hun har fungert som en guide for alle på settet som ikke kjente serien, sier regissøren til Studio Ciné Live. Johnny Depp spiller vampyren Barnabas Collins i filmen, og har sagt til Entertainment Weekly at han var så fascinert av vampyren da han var barn at han ønsket å være ham.
I den nye Tim Burton-filmen spiller hun mot Johnny Depp i vampyrform. Michelle Pfeiffer spurte selv Burton om en rolle.